På overfladen virkede det som en almindelig bilist, Nordjyllands Politi onsdag fangede i deres fartkontrol Brønderslev. Men så viste det sig, at den 30-årige mand havde fået frakendt sit kørekort adskillige måneder forinden og kørte på ulovlig vis i sin kærestes bil. Da politiet så nærmere på bilen, fandt de en sort affaldssæk på passagersædet, som viste sig at indeholde tusindvis af piller og 9500 kroner i kontanter. Det var euforiserende stoffer beregnet på videresalg, noget manden ifølge anklagefuldmægtig ved politiet, Mathias Nysom Petersen, erkendte. Flere piller, pistol og kontanter Da politiet i Frederikshavn tog bilen ind til et grundigere gennemsyn, fandt de meget mere. Under det plastikpanel, hvor der normalt er en airbag, fandt politiet i stedet for en airbag omkring 70.000 kroner i kontanter, endnu flere piller og en pistol med en skarp patron i, sammen med seks skarpe patroner. - Da han bliver afhørt om pistolen, siger han, at det ikke er hans, og at han ikke kender til rummet i bilen. Han siger dog, at han genkender pistolen og muligvis også har rørt ved den, siger Mathias Nysom Petersen. Der blev også fundet fire mobiltelefoner rundt omkring i bilen. Desuden ransagede politiet kærestens lejlighed og fandt her flere piller og kontanter. Jul bag tremmer I alt blev der udover pistolen fundet 84.00 i kontanter og 6-7000 piller i bilen og lejligheden. Den 30-årige blev torsdag fremstillet i grundlovsforhør ved Retten i Hjørring. Her blev han varetægtsfængslet i fire uger. - Det er ret åbenlyst, at vi har fat i en større narkohandlertype her, siger anklager Mathias Nysom Petersen, Nordjyllands Politi. Her skal de nu have undersøgt pistolen og tjekket mandens mobiltelefoner.

Referat:
En 30-årig mand blev torsdag varetægtsfængslet efter et grundlovsforhør ved retten i Hjørring.